Tanjung Malim

Muka bumi

Gunung yang tertinggi ialah Gunung Liang Timur (1933 m) yang terletak di sebelah timur Tanjung Malim. 
Muka bumi Tanjung Malim diairi oleh Sungai Bernam. Sungai Bernam mengalir ke  Kuala Sungai Bernam di Sabak Bernam. Tinggi mukabumi Tanjung Malim 100 m dari atas laut. Bahagian barat Tanjung Malim ialah negeri Selangor iaitu  kawasan paya yang luas iaitu  Sungai Tengi. Kawasan ini telah ditebusguna dengan membina saliran dan ditanam dengan kelapa sawit.

Keistimewaan

Tanjung Malim terkenal kerana adanya Universiti Pendidikan Sultan Idris (UPSI), dulu Maktab Perguruan Sultan Idris.
Tanjung Malim juga terkenal sebagai tempat persinggahan bas-bas ekspres yang mengikut jalan lama, sebelum wujudnya Lebuhraya Utara-Selatan. Selepas terbinanya lebuh raya, bandar Tanjung Malim hampir ditinggalkan. Di sini terdapat gerai kuih Pau atau Pau Tanjung Malim yang sangat enak.
Tanjung Malim sekarang lebih dikenali apabila kerajaan negeri Perak telah memulakan rancangan untuk membangunkan bandar baru iaitu Bandar Behrang 2020 dan Bandar raya Proton

Sejarah

Tanjung berasal dari bentuk tanjung di ulu Sungai Bernam. Malim pula berasal dari kata "muallim" yang bermaksud orang yang sangat berilmu.
Pada 19 September 1903, rangkaian kereta api telah dibina antara Perai di Seberang Perai melalui Tapah Road ,Tanjung Malim dan Kuala Kubu terus ke Seremban sepanjang 450 km.
Pada 1922, Maktab Perguruan Tanjung Malim ditubuhkan oleh British atas desakan Sultan Idris. Maktab ini dibiayai oleh Kerajaan Negeri-Negeri Melayu Bersekutu dan Kerajaan Negeri-Negeri Selat menggantikan Maktab Perguruan Melaka dan Maktab Perguruan Matang, Taiping, Perak yang ditutup. Ketua Setiausaha Negeri-negeri Melayu Bersekutu, Sir George Maxwell telah merasmikan maktab ini dan pengetua pertamanya ialah O.T Dussek.
Pada 25 Ogos 1957, seramai 2000 penduduk Tanjung Malim menyertai gerakan menentang komunis kerana hutan Tanjung Malim dan Sungai Bil serta hulu Sungai Bernam menjadi kubu pengganas komunis. 2000 orang ini memasuki hutan belantara dan menyeru 5 orang pengganas komunis yang masih aktif agar menyerah diri. Kapal terbang  turut digunakan, menggunakan pembesar suara agar pengganas komunis menyerah diri. Kawasan tinjauan sehingga 4 batu radius selama 4 jam sejak jam 9.00 pagi. Mereka termasuklah Jawatankuasa Rakyat Setia Tanjung Malim. Tentera dari Batalion ke-5 Askar Melayu serta 13 unit Pasukan Polis Persekutuan serta tentera udara turut membantu dan menjaga keselamatan.
Pada 22 Disember 1958, Sekolah Menengah Melayu Tanjung Malim dinamakan sebagai Sekolah Menengah Kebangsaan Dato Abdul Razak  sempena nama Timbalan Perdana Menteri Malaysia,Tun Abdul Razak Hussein. Menteri Pelajaran, Encik Mohd Khir Johari datang merasmikan bangunan baru sekolah, dengan kos RM1.5 juta. Pembinaan ini selaras dengan Penyata Razak 1956.
Plaza Tol pertama di Malaysia terletak di jalan besar antara Slim River ke Tanjung Malim dibuka pada 1964. Jalan dua hala sepanjang 20 km ini dinamakan 'Lebuh raya Tanjung Malim-Slim River'. Jalan besar ini dikenakan tol, sebelum Lebuhraya Utara-Selatan (PLUS). Plus mula dibina pada 1988 dan siap pada 1994. Sistem jalan raya bertol ini yang pertama di Asia.
Pada 1995 Perjanjian Pembangunan Tanah Industri Tanjung Malim  diadakan.Perak diwakili oleh Menteri Besar Perak,Tan Sri Ramli Ngah Talib, Hicom oleh Presidennya Tan Sri Jamil Rais Mohd  Jan dan Proton oleh Pengarah Urusan, Datuk Nadzmi Mohd Salleh.  Tanah seluas 1,260 hektar digunakan untuk mengeluarkan 500,000 unit kereta Proton Gen-2 dan lain-lain.Majlis pecah tanah tapak Proton dilakukan oleh Perdana Menteri Malaysia,  Dato’ Seri Dr. Mahathir Mohamad pada 23 Mac 1996. 
Pada 1996, landasan kereta api berkembar antara Rawang - Ipoh diluluskan. Tanjung Malim dan Serendah turut menikmati kemudahan ini. Menteri Pengangkutan Datuk Seri Dr Ling Liong Sik memaklumkan bahawa projek ini seperti di Jepun dan Itali. Kelajuan maksimum kereta api ini ialah 250 kilometer/jam untuk jalan lurus dan 120 kilometer/jam untuk laluan selekoh.